Bent Rushmore

Bent Rushmore (sündinud 6. mail 1978 Tallinnas) on Eesti bluusi- ja elektroonilise muusika artist, kes on tuntud oma rolli poolest populaarse bändi Köömes juhtkitarristina.

Varajane elu 
Bent kasvas üles Nõukogude Liidus, mil Eesti oli osa kommunistlikust suurriigist. Sel perioodil olid populaarsed lääne muusikastiilid nagu disko ja rock enamasti keelatud. Selline piiramine viis muusika kuulamise ja jagamise põranda alla. Benti isa töötas päeval taksojuhina ning smugeldas öösiti vinüülplaate. Ta ostis Tallinnat külastavatelt välismaalastelt lääne vinüülplaate, salvestas muusika kassetilindile ja müüs kassetid salaja kohalikele DJ-dele ja muusikahuvilistele. See oli tol ajal hea lisasissetulekuallikas. Just sel perioodil, aidates isa igapäevase salvestuse juures (peamiselt vajutades nuppe "record", "pause" ja "dolby"), kasvas Bentis armastus muusika vastu.

Muusikaline karjäär 
1990ndatel aastatel, keskkooliajal, hakkas Bent ise oma isa muusikakogu kasutades DJ-tööd tegema. Muusika erinevad žanrid olid Benti igapäevaelu osa, kuid instrumendi mängimiseni jõudis ta palju hiljem, 2005. aastal, kui ta ostis oma esimese elektrikitarri.

Bänd Köömes sündis, kui 2006. aastal esitles Bent sõpradele oma kitarrimänguoskusi ja kuulis, et üks tema parimaid sõpru, Paul Aguraiuja, oli samuti basskitarri soetanud ning harjutas selle mängimist. Koos leidsid nad trummari, Rasmus Nurk'i, ja trummari keldris laule kirjutama ning proove tegema.

Köömes on sellest ajast alates kasvanud suuruse ja populaarsuse poolest. Tänaseks on see edukas 6-liikmeline rockbänd, millel on 4 stuudioalbumit. Köömest mängitakse Eesti raadiotes ja bänd on tuuritanud üle kogu riigi, esinedes erineva suurusega lavadel.

Soolokarjäär 
Bent, kes kaaskirjutab Köömese muusikat, on jätkanud ka muusika kirjutamist sooloartistina. Tema esimene sooloalbum "Soi Dog" avaldati 2017. aastal. "Soi Dog" on depressiivne bluusi album, käsitleb igapäevaelu raskusi, väsimust ja kõige mõttetuse adumist. Album püüab leida elu tähendust, kuid mõistab üksikisiku võimetust seda teha.

Bentile on südamelähedaseks saanud ka elektrooniline muusika ja süntesaatorid. Ta kirjutab ja avaldab aktiivselt uut muusikat ning tuuritab bändiga Köömes mööda Eesti Vabariiki.

Diskograafia 
Kööga (ansambel Köömes koosseisus 2012)

Adjöö (ansambel Köömes koosseisus 2013)

Olla hull (ansambel Köömes koosseisus 2016)

Soi Dog (2017)

Steps to Calmness (2019)

Kosmose jõgi (ansambel Köömes koosseisus 2020)

Välislingid 
Bent Rushmore koduleht
Spotify
Soundcloud

Eesti muusikud
Sündinud 1978